Asuntokaupan varainsiirtovero pois, sunnuntailisien siirtäminen laista sovittavaksi työehtosopimusneuvotteluissa tai paikallisesti ja ulkomaalaisten huippuosaajien oleskelulupaprosessin nopeuttauminen. Muun muassa näitä toimia esittää kokoomuksen eduskuntaryhmä torstaina Porin SuomiAreenassa julkaistussa työ- ja yrittäjyyspaketissa.

– Työ- ja yrittäjyyspaketissa on sekä pieniä että suuria uudistusehdotuksia useille eri hallinnonaloille. Osa on toteutettavissa nopeastikin, osa vaatii tarkempaa valmistelua ja selvittämistä ja hieman enemmän aikaa. Mukana on avauksia verotuksen kehittämiseen, työmarkkinoiden toiminnan parantamiseen, sääntelypolitiikkaan ja kasvun kannustamiseen, sanoo kokoomuksen kansanedustaja Juhana Vartiainen tiedotteessa.

Kaksinkertaisen sunnuntaipalkan poistaminen laista voisi Vartiaisen mukaan helpottaa esimerkiksi ravintoloita. Jatkossa siitä sovittaisiin työehtosopimusneuvotteluissa tai paikallisesti työpaikoilla.

Varainsiirtovero asuntokaupoissa pois

Asuntokaupan varainsiirtoveron poistamista kokoomus kompensoisi rajaamalla oman asunnon myyntivoiton verovapautta. Se vauhdittaisi Vartiaisen mukaan asuntokauppaa ja samalla lisäisi mahdollisuutta muuttaa työn perässä.

– Tämän tapaiselle veromuutokselle on tutkimustiedon pohjalta vahvoja perusteita, Vartiainen perustelee.

Eläkeläisten kohdalla kokoomus poistaisi eläkkeelle siirtymisen yläikärajan, minkä lisäksi vanhuuseläkkeellä olevat voitaisiin vapauttaa kokonaan työehtosopimusten velvoitteista. Paketissa ehdotetaan myös työeläkkeellä oleville työskentelemistä nykyistä edullisemmin.

– Tämä toteutettaisiin korottamalla verottoman ansiotulon rajoja ja keventämällä ehtoja, Vartiainen sanoo.

Huippuosaajille ohituskaista oleskelulupaan

Ulkomaisia huippuosaajia kokoomus houkuttelisi Suomeen nopeuttamalla näiden oleskelulupaprosesseja. Paketissa ehdotetaan, että prosessille voitaisiin säätää maksimiaika, joka voisi olla esimerkiksi yksi kuukausi.

– Nykyisin käsittelyajat ovat intensiivisten projektien keston kannalta aivan liian pitkiä, ja byrokratiaa on merkittävästi. Osaajien saaminen Suomeen vahvistaa maamme taloutta ja innovaatiokykyä, Vartiainen sanoo.

Kaikkiaan paketissa on yli 20 ehdotusta.